รองเลขาธิการคณะกรรมการการเลือกตั้ง ชี้แจงขั้นตอนเลือกสมาชิกวุฒิสภา จะแล้วเสร็จวันที่ 2 มกราคม 2562
รองเลขาธิการคณะกรรมการการเลือกตั้ง ชี้แจงขั้นตอนเลือกสมาชิกวุฒิสภา จะแล้วเสร็จวันที่ 2 มกราคม 2562 เพื่อส่งรายชื่อให้ คสช.คัดเลือก ส่วนผู้ขาดคุณสมบัติที่ถูกลบชื่อออกสามารถร้องเรียนต่อศาลฎีกาได้ภายใน 3 วัน

นายณัฏฐ์ เล่าสีห์สวกุล รองเลขาธิการคณะกรรมการการเลือกตั้ง หรือ กกต. กล่าวถึงกระบวนการและขั้นตอนการเลือก ส.ว. ทั้ง 3 ระดับ ว่า การลงคะแนนคัดเลือก ส.ว. ที่ผ่านการตรวจสอบคุณสมบัติแล้ว ทุกอย่างจะเริ่มต้นที่อำเภอ โดยการสมัคร 2 วิธีๆ ละ 10 กลุ่ม ซึ่งผู้สมัครโดยการแนะนำขององค์กร จะต้องมารายงานตัวในวันที่ 16 ธันวาคมนี้ ส่วนผู้สมัครด้วยตนเอง หากเกิน 3 คนในแต่ละอำเภอก็ต้องลงคะแนนเลือกกันเองเพื่อให้ได้ตัวแทนกลุ่ม 3 คน แต่หากกลุ่มใดมีผู้สมัครที่ไม่มีคะแนนเลยถึงร้อยละ 10 หรือ 3 คน ก็จะต้องจัดให้มีการลงคะแนนเลือกใหม่ทันที
 
สำหรับการเลือกระดับจังหวัดในวันที่ 22 ธันวาคมนี้ ทางจังหวัดจะเป็นผู้ประกาศสถานที่คัดเลือก ซึ่งแต่ละจังหวัดจะไม่เหมือนกันตามความเหมาะสม ขึ้นอยู่กับจำนวนผู้สมัครที่ผ่านการคัดเลือกเข้ามา ส่วนการคัดเลือกระดับประเทศ จะจัดขึ้นที่ศูนย์แสดงสินค้าและการประชุมอิมแพ็ค เมืองทองธานี ทั้งนี้เมื่อคัดเลือกเสร็จแล้วตามกฎหมายจะต้องรอ 5 วัน เพื่อรอว่าจะมีผู้คัดค้านหรือไม่ คาดว่าจะสามารถประกาศผลการคัดเลือกส่งให้ คสช. ได้ในวันที่ 2 มกราคม 2562 และหากมีผู้ขาดคุณสมบัติผู้อำนวยการคัดเลือกมีอำนาจลบชื่อออกได้ และแจ้งให้ผู้ถูกลบชื่อออกทราบ เพื่อเปิดโอกาสให้ร้องคัดค้านต่อศาลฎีกาภายใน 3 วัน